**N á v r h**

**Všeobecne záväzné nariadenie mesta Šamorín č. 2/2020**

**o určení miest na vylepovanie volebných plagátov počas volebnej kampane**

**vyvesený na úradnej tabuli mesta Šamorín: 20.01.2020**

**zverejnený na webovom sídle mesta Šamorín www.samorin.sk:    20.01.2020**

**Lehota na predloženie pripomienok k návrhu VZN:   do (včítane)   30.01.2020**

Mestské zastupiteľstvo v Šamoríne v zmysle § 6 a § 11 ods. 4 písm. g) zákona SNR č. 369/1990 Zb. o obecnom zriadení v znení neskorších predpisov a § 16 zákona č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov **v y d á v a** toto všeobecne záväzné nariadenie :

**§ 1**

**Všeobecné ustanovenie**

Toto všeobecne záväzné nariadenie (ďalej len „VZN“) určuje miesta a stanovuje podmienky na umiestňovanie volebných plagátov politických strán, hnutí, koalícií a ďalších subjektov oprávnených viesť volebnú kampaň (ďalej len „oprávnené subjekty“) na verejných priestranstvách na území mesta Šamorín počas volebnej kampane pre voľby do Národnej rady Slovenskej republiky, voľby do Európskeho parlamentu, voľby prezidenta Slovenskej republiky, voľby do orgánov samosprávnych krajov a voľby do orgánov samosprávy obcí.

**§ 2**

**Vyhradené miesta na vylepovanie plagátov**

1. Na území mesta Šamorín počas volebnej kampane je možné vylepovať volebné plagáty iba na

dočasne umiestnené prenosné zariadenia a tabule na miestach na to určených.

2. Miesta na vylepovanie volebných plagátov:

a) prenosné plagátové zariadenie na Hlavnej ulici, pred pekárňou, pri stĺpe verejného osvetlenia,

b) prenosné plagátové zariadenie na Parkovej ulici, vedľa stĺpa verejného osvetlenia pri MESTSKEJ KNIŽNICI,

c) prenosné plagátové zariadenie na ulici Gazdovský rad, pred budovou DOMU SLUŽIEB, pri stĺpe verejného osvetlenia,

d) prenosné plagátové zariadenie na Školskej ulici, pred budovou POLIKLINIKY, pri stĺpe verejného osvetlenia,

e) prenosné plagátové zariadenie na Veternej ulici, pred MESTSKÝM KULTÚRNYM STREDISKOM, pri stĺpe verejného osvetlenia,

g) prenosné plagátové zariadenie na Čilistovskej ulici, vedľa areálu GYMNÁZIA pri stĺpe verejného osvetlenia,

h) prenosné plagátové zariadenie v časti mesta ČILISTOV, vedľa bývalej požiarnej zbrojnice,

f) prenosné plagátové zariadenie v časti mesta MLIEČNO na Prvej ulici, vedľa kostola.

**§ 3**

**Podmienky umiestnenia volebných plagátov**

1. Mesto Šamorín podľa tohto VZN poskytuje oprávneným subjektom počas volebnej kampane bezplatne miesto na volebných plochách, uvedených v § 2.

2. Zodpovednosť za obsah volebných plagátov majú jednotlivé oprávnené subjekty .

3. Využívanie vyhradených volebných plôch podľa tohto VZN musí zodpovedať zásade rovnosti kandidujúcich subjektov.

**§ 4**

**Povinnosti oprávnených subjektov**

1. Oprávnený subjekt je povinný po uplynutí času volebnej kampane odstrániť svoj volebný plagát z vyhradenej plochy.

2. V prípade, že oprávnený subjekt nebude postupovať spôsobom uvedeným v odseku 1, zabezpečí mesto Šamorín odstránenie volebného plagátu na jeho náklady.

**§ 5**

**Kontrola dodržiavania VZN**

Kontrolu nad dodržiavaním tohto VZN vykoná Mestská polícia v Šamoríne a poverený zamestnanci mesta.

**§ 6**

**Sankcie**

1. Za porušenie ustanovení tohto VZN je možné uložiť právnickej osobe pokutu podľa zákona SNR č. 369/1990 Zb. o obecnom zriadení v znení neskorších predpisov.

2. Fyzickej osobe, ktorá poruší toto VZN sa dopustí priestupku, za čo jej možno uložiť sankciu podľa zákona SNR č. 372/1990 Zb. o priestupkoch v platnom znení.

**§ 7**

**Záverečné a zrušovacie ustanovenia**

1. Na tomto VZN sa uznieslo Mestské zastupiteľstvo v Šamoríne dňa ................... .

2. Toto VZN nadobúda účinnosť 01.03.2020.

3. Dňom nadobudnutia účinnosti tohto VZN sa zrušuje Všeobecne záväzné nariadenie mesta Šamorín č. 3/2010 o určení miest na vylepovanie volebných plagátov počas volebnej kampane.

 Csaba Orosz

primátor mesta